Fico, Robert, poslanec NR SR (2021-09-28):
Verím teda, že budete mať dnes dostatok koncentrácie na to, aby ste reagovali na základné otázky, ktoré chceme postaviť na dnešnej schôdzi. Pán predseda Národnej rady, dámy a páni, skupina poslancov Národnej rady v súlade s Ústavou Slovenskej republiky požiadala o zvolanie mimoriadnej schôdze a žiadame, aby sme prerokovali návrh uznesenia, ktorý je súčasťou tohto návrhu. Verím, že nás nikto nemôže obviňovať, pretože toto nie je prvý pokus o to, aby sme v Národnej rade rokovali o cenách energií a rizikách, ktoré spôsobuje pre slovenský štátny rozpočet sprístupnenie a otvorenie medzinárodného plynovodu Nord Stream 2. Takýchto pokusov už bolo niekoľko, ostatný pokus bol zamietnutý tým, že vládna väčšina sa nezaprezentovala a urobila Národnú radu neuznášaniaschopnou. Preto ľudsky oceňujem, že dnes táto schôdza prebehne. My asi presne vieme, ako bude vyzerať. Predpokladám, že pán minister sa na nás vrhne a nás poobviňuje zo všetkého možného a na konci dňa bude konštatovať, že za hrozbu vysokých cien energií na Slovensku zodpovedá jednoznačne len a len SMER – sociálna demokracia. Ale teraz vážnejšie, pretože tento problém vidíme úplne inak ako len cez prizmu nejakého súperenia medzi opozíciou a vládnou koalíciou. Dámy a páni, ako predseda vlády som mal v roku 2009, na začiatku roka, pred sebou pomerne vážne úlohy. Jedna sa týkala obdobia, kedy sme zavádzali na Slovensku euro, a druhá úloha sa týkala obrovskej plynovej krízy. Plynová kríza bola spôsobená veľmi komplikovanými vzťahmi medzi Ruskou federáciou a Ukrajinou, ktoré nemienim teraz komentovať, a pozastavením tranzitu ruského plynu cez územie Ukrajiny. V praxi to znamenalo, že v prvej polovičke januára 2009 niektoré firmy na Slovensku prestali vyrábať a vážne hrozila situácia, že nebudeme mať dostatok plynu nielen na výrobu, ale že bude chýbať plyn aj pre ostatnú časť domácej spotreby. Mám na mysli vykurovanie, mám na mysli používanie plynu možno aj v iných oblastiach. Vtedy nezostávalo nič iné a možno aj to je dôvod, pán minister, prečo túto schôdzu zvolávame, nikto z nás nezaváhal, naštartovali sme všetky motory a ja som lietal ako bludný Holanďan po celej Európe. Od Moskvy cez Kyjev až do Berlína a na konci dňa sa nám podarilo dosiahnuť určité rozhodnutie a závery, ktoré Slovenskej republike pomohli, a opäť bol naštartovaný tranzit plynu cez Ukrajinu a cez Slovensko. Priznám sa, že dôvod, prečo sme zvolali túto schôdzu, pán minister, je v tom, že nevidíme túto aktivitu. Všetci čítame a sledujeme, čo nám hrozí v najbližších mesiacoch, a nevidíme, že by vláda, predseda vlády, minister hospodárstva robili potrebné kroky a rokovania, ktoré je v tomto okamihu veľmi dôležité robiť. A to nie iba v kontexte toho, že na svetových trhoch nám stúpa cena plynu a elektriny, ale v kontexte toho, že sa ide otvoriť medzinárodný plynovod Nord Stream 2, čo výrazne ohrozuje finančné záujmy Slovenskej republiky. Prosím, neberte to ako nejaké zosmiešňovanie, pán minister, ale namiesto toho, aby ste leteli možno do Berlína, do Moskvy a riešili Nord Stream a plyn, tak ste leteli na ples do Londýna alebo neviem teda, kde ste boli. Dnes vnímame, že nie sme schopní ani otvoriť, Slovensko, pavilón 1. októbra, ale vieme o vašich výletoch do Dubaja, kde ste si urobili služobnú cestu na 2 dni a 10 dní ste boli na dovolenke. Preto sa pýtame a chceme od vlády Slovenskej republiky odpovede na základnú otázku, čo idete urobiť okrem toho, že nám budete dnes celé poobedie nadávať a budete nás obviňovať, čo idete reálne urobiť, aby sme ako-tak sa dostali do rámca cien tepla, plynu a elektriny, aby nedošlo k prudkému zhoršeniu sociálnej situácie na Slovensku. Pán minister, ja rešpektujem vašu ideologickú orientáciu a viem, že asi nečítate takých autorov, ako je nositeľ Nobelovej ceny za ekonomiku Stiglitz. A on to povedal veľmi presne. Ten, kto sleduje len to, čo odporúča Svetová banka a Medzinárodný menový fond, liberalizácia, privatizácia, deregulácia, tak sleduje cestu do pekla. A Slovensko je na tejto ceste do pekla. Mňa prekvapilo, že ako jediná viditeľná odpoveď, ktorú dnes vidíme z rezortu ministerstva vnútra, potvrďte to alebo vyvráťte to, pán minister, nevedel som nájsť ten návrh zákona v medzirezortnom pripomienkovom konaní, je údajne novelizácia zákona o energetike, kde chcete ísť cestou úplnej deregulácie, pokiaľ ide o konečnú cenu pre domácnosti a malé a stredné podniky. A odkazujete na českú skúsenosť, skúsenosť z iných západných krajín. Ak necháte na Slovensku v slovenských pomeroch tvorbu ceny na trhu, tak tá vaša slobodná, neviditeľná voľná ruka trhu spôsobí, že ceny týchto komodít pôjdu na Slovensku prudko hore. Ak teda je toto prejavom vašej orientácie, v poriadku, beriem. Bol by som veľmi nerád, keby to bolo prejavom vašej neschopnosti, lebo neviete, čo s tým máte robiť. Tak zrazu prichádzate s myšlienkou, že poďme všetko deregulovať, ako odporúča Svetová banka a Medzinárodný menový fond, a budeme sa spoliehať, že trh to nejako vyrieši. Trh to nikdy nevyrieši a vy to veľmi dobre viete, pán minister. Trh vždy zariadi len to, že bohatí sú bohatší a chudobní sú chudobnejší. Rovnako nerozumiem, pán minister, a predpokladám, že máte kontakty v danom okamihu s Úradom pre reguláciu sieťových odvetví, pretože úrad dal teraz do pripomienkového konania vyhlášku, kde hovorí o tzv. G komponente, je to jedna časť ceny elektriny, a navrhuje, a teraz dobre počúvajte, dámy a páni, že aby sa pri tomto G komponente, to je jedna časť ceny elektriny, o dve tretiny znížil tento poplatok pre výrobcov elektrickej energie, napríklad tých, čo vyrábajú elektrickú energiu z obnoviteľných zdrojov. No ale ak niekto v čase, keď sa tlačí cena na svetových trhoch, keď tu nie je žiadna regulácia, ešte prichádza s tým, že poďme oslobodiť výrobcov elektrickej energie o dve tretiny, pokiaľ ide o tento poplatok, ešte o to bude väčší tlak na ceny elektriny v nasledujúcich mesiacoch. Buď teda povedzte, pán minister, že toto je výsledok vašej orientácie a s tým súhlasí celá vládna koalícia, hoci ste rozmanití ako maďarský guláš, je tam všetko v tom guláši, alebo priznajte, že nemáte žiadne riešenie, tak ponúkate riešenie len a len deregulácie, čo my sociálni demokrati odmietame, pretože my sme etatisti a dúfam, že, tak ako som povedal a rešpektujem vašu orientáciu, vy rešpektujete našu orientáciu, že si myslíme, že sú situácie v živote, kedy musí štát vstúpiť aktívne do konkrétnych procesov. Na čo teda upozorňujeme, dámy a páni, a čo chceme od vlády Slovenskej republiky? Upozorňujeme na to, že z rôznych dôvodov na svetových trhoch prudko stúpa cena komodity, ktorá sa nazýva elektrina. Ak si zoberieme obdobie pred piatimi alebo šiestimi mesiacmi, tak tá cena sa pohybovala na úrovni okolo 55 eur za 1 MWh. Najnovšia cena – opäť, pán minister, vy ste pri válove, nie ja, asi potvrdíte alebo nepotvrdíte – je okolo 113 eur za MWh. Hovorím teraz o cene komodity, komodity na trhu, 113 eur za 1 MWh. A všetci veľmi jasne potvrdzujú, že pokiaľ sa nezačneme zaoberať týmto prudkým nárastom ceny elektriny, ak k tomu ešte necháme vašu novelizáciu zákona o energetike, ak k tomu ešte necháme návrh vyhlášky z dielne Úradu pre reguláciu, tak môžem s plnou vážnosťou povedať, že cena elektriny pre domácnosti a malé, stredné podniky na konci dňa pôjde hore o 25 %. Ak, samozrejme, zabudneme na totálnu dereguláciu, ak vypustíme vyhlášku Úradu pre reguláciu a začneme sa pozerať na štruktúru ceny elektriny a budeme hľadať riešenia, tak tento rast nemusí byť, ako sa dnes avizuje, 15 %, ale môže byť podstatne menej. Čiže máme tri alternatívy. Buď to necháme tak, čo navrhujete vy, a sme na 25 % plus tie legislatívne iniciatívy, ktoré k tomu dávate, alebo tie legislatívne iniciatívy dáme nabok a budeme niekde na úrovni 17 až 18 %, alebo sa pôjdeme s tým pohrať a budeme vidieť, že štát, pokiaľ robí dobrú regulačnú politiku, je schopný dostať zvyšovanie cien elektriny do prijateľnej úrovne. Môžete protestovať, nemusíte protestovať, pán minister, ale čísla hovoria veľmi jasne. Ak sa pozriete na vývoj cien, či už ide o elektrinu, alebo plyn, v rokoch od nástupu sociálnej demokracie v roku 2006 do vlády, vždy tie ceny, áno, vy ste nám vyčítali reguláciu, aktívne zásahy štátu, ale vždy tie ceny boli stabilné alebo tie výkyvy neboli také vážne, také vysoké. Akonáhle sme prvýkrát videli v akcii pravicovú vládu, a to bola vláda pani Radičovej v rokoch 2010 až ´12, došlo k prudkému nárastu cien týchto komodít. A opäť to vyzerá tak, že prišiel rok 2021, s plnou vážnosťou a rešpektom chcem povedať, že, samozrejme, tu máme aj parametre svetových cien, my to vôbec nespochybňujeme, sa ukazuje, že ten nárast ceny elektriny môže byť opäť obrovský. Nebudem teraz špekulovať, pretože je veľký rozdiel, že či niekto používa elektrinu iba na svietenie alebo na to, aby používal základné spotrebiče, ale ak nejaká rodina reálne používa elektrinu na vykurovanie, teda na získavanie tepla, tak môžme si predstaviť, že do roka, do jedného roka ten nárast platieb môže byť okolo 150 eur len pri elektrine. Môžem sa posunúť ďalej a môžem povedať niečo o plyne. Plyn rovnako rastie na medzinárodných trhoch rekordnou výškou a opäť sa môžme baviť a verím, že nás pán minister bude informovať, pretože my sme nezvolali schôdzu, pán minister, preto, aby sme si tu nadávali, my chceme od vás počuť, čo sa deje. Ja predpokladám, že nám poviete, čo sa deje na medzinárodných trhoch. Je to naozaj preto tak, lebo Ruská federácia obmedzuje toky plynu do Európy? Je to naozaj preto tak, že nemecká ekonomika postupne prechádza, keďže ruší jadrovú energetiku, predovšetkým na plynovú orientáciu? Z akých dôvodov to tak je, že tak prudko stúpa plyn? Je to možno aj z dôvodu očakávania príchodu Nord Streamu 2. Tie témy a tie odôvodnenia sú rôzne, radi by sme, pán minister, od vás počuli vysvetlenie ako od ministra hospodárstva, čo sa vlastne v tejto situácii deje. Dámy a páni, Slovenská republika má jednu z najrozsiahlejších plynofikácií na svete. Možno, ak tu niekto robil v tejto oblasti, mi potvrdí, že málo je takých krajín, možno by ste rátali na prstoch jednej ruky, málo je toľko krajín, kde majú domácnosti taký prístup k plynu, ako je to na Slovensku. Našou povinnosťou preto je všetko robiť, aby sa ten plyn využíval, nie že ľudia budú odpájať plynové kotly a budú znova kúriť pneumatikami, drevom alebo nejakým uhlím. Veď na to tá plynofikácia bola presne určená. Opäť, nič sa nedeje, pán minister, kladiem otázku, ako je možné, že naše zásobníky sú momentálne tak naplnené, že do konca roka tá naplnenosť bude iba na úrovni okolo 76 %? Ako je to možné? Jasné, poviete, lebo Fico. Hoci ja neviem, čo s tým mám. Ale ak to bude tak, že nebudeme mať ani pripravené zásobníky na zimu, teraz si predstavte vyhrotenie sporu medzi Ukrajinou a Ruskou federáciou. Predstavte si, čo môže urobiť nasadenie, nasadenie Nord Streamu dvojky, pretože Nord Stream dvojka svoju... (Reakcia ministra.) No Nord Stream dvojka, pán minister... (Reakcia ministra.) Neni to okej. Pán minister, ja som bol 10 rokov predseda vlády, ja viem, čo je okej. To vaše okej tu počúvame už 10 rokov, takže ja prosím, zase nerobte z nás naivných hlupáčikov, ktorí nevedia, o čom tu hovoríme. 76 percentné... (Reakcia ministra.) Pán predseda, môžem poprosiť, pán predseda, aby mi neskákal do reči pán minister. (Reakcia predsedajúceho mimo mikrofónu: „ Pán minister, prosím vás pekne, teraz vystupuje, vystupuje pán Fico. “) Ak budeme sledovať, ak budeme nečinne sledovať to, že v prípade plynu vláda Slovenskej republiky nič nerobí, opäť môžeme rátať s tým, že náklady domácností, pokiaľ je plyn používaný aj na výrobu tepla, teda na kúrenie, nie je používaný iba na varenie, môžu stúpnuť v domácnosti až o 150 eur. Dámy a páni, na konci dňa zistíme, že balíček, ten negatívny, ktorý ľudia dostanú v roku 2022, keďže vláda na nič nereaguje, môže byť okolo 300 až 400 eur. A do toho si zoberte, čo urobia ceny základných potravín, pretože ak elektrina a plyn pôjdu pre malé a stredné podniky hore, bude to znamenať rovnako prudký nárast aj cien určitých komodít z hľadiska potravinárskeho priemyslu. Ako budeme na to reagovať? Ja zatiaľ nevidím žiadnu odpoveď, všetci sa vyhovárajú na všetko, ale zatiaľ nevidíme žiadny regulačný rámec, ktorý by vláda Slovenskej republiky pripravila. Pokiaľ ide o Nord Stream 2, netvrdím hneď v tomto okamihu, že sme ohrození v priebehu najbližších mesiacov. Slovensko má zagarantované určité veci do roku 2028. A okrem toho, pretože sme vedeli, že Nord Stream sa stavia, sme robili zmluvy, ktoré siahajú až do roku 2045. V podstate ich myšlienkou je to, že ten istý ruský plyn, ktorý pôjde po dne mora do Nemecka, sa bude vracať naspäť cez Slovensko do Rakúska a potom ďalej smerom na západ. Ale ten objem ani zďaleka nebude taký, ako je dnes, pretože reálne rúra, kapacita našeho plynovodu je okolo 100-105 miliárd m3, hoci nejde toľko plynu cez túto rúru. Ale ak v roku 2028 tá základná zmluva medzi Gazpromom a Eustreamom vyprší a reálne bude fungovať na 100 % už Eustream, prepáčte, Nord Stream 2, v takomto prípade sa môže stať, že Slovensko príde o výrazné príjmy do štátneho rozpočtu. Opäť ma opravte, pán minister, ja si pamätám, že príjmy do štátneho rozpočtu vzhľadom na to, že Slovensko má polovičný podiel v SPP, sú okolo 300 mil. eur? Hovorím teraz o príjmoch do štátneho rozpočtu, možno 400 eur, to je, asi záleží aj od toho, aká je preprava, aký je objem toho plynu cez územie Slovenskej republiky. Rešpektujem aj to, že Slovensko má v podstate z hľadiska týchto objemov nízku spotrebu ako krajina. Môžem povedať, že spotreba Slovenskej republiky je medzi 4 až 6 miliardami, teraz okolo 5 miliárd m3 plynu. A to si vieme zagarantovať. To nie je problém dnes tranzitu plynu cez Slovensko. Zoberte si, urobil sa teraz interkonektor s Poľskom. Plus je prepojenie na Maďarsko, my vieme len cez Poľsko dotiahnuť na Slovensko okolo 4 a pol, 4,6 miliardy m3 plynu, možno menej, možno viac, ja teraz používam údaje, ktoré mám len z mediálneho priestoru, plus, samozrejme, reverzné toky a ďalšie veci, pokiaľ ide o domácu spotrebu, Slovensko sa nemusí obávať o to, že či prežije, alebo neprežije. Ale prečo by malo Slovensko prísť o 300, 400 mil. eur do štátneho rozpočtu? Čiže chceme aj vedieť, čo v tomto robíte. Aké sú kroky vlády, ako pristupujete a ako budete ďalej navrhovať činnosť nielen vlády, ale aj ďalších orgánov. Nechcem tu rozoberať v žiadnom prípade medzinárodnú politiku. Boli sme svedkami bezprecedentnej deklarácie medzi Nemeckom a Spojenými štátmi, kde Spojené štáty po tom všetkom, čo kritizovali Nord Stream 2, jeho výstavbu, zrazu ustúpili a hovoria, že za určitých podmienok si vedia predstaviť otvorenie prevádzky, sú tam nejaké politické podmienky typu, že nemôže sa plyn používať ako nejaká zbraň. Ďalej sú tam určité politické deklarácie, že sa bude pomáhať Ukrajine. Áno, ak dôjde k výpadku tranzitu ruského plynu cez Ukrajinu, ukrajinský štátny rozpočet príde o miliardové hodnoty a niekto to bude musieť nahradiť a predpokladám, že Američania si povedali, prečo to máme znášať my, keby k tomu došlo, tak určite sa chcú deliť dnes predovšetkým s Nemcami o tieto obrovské straty, ktoré tam budú. A plus sa aj zmenila charakteristika strategických záujmov Spojených štátov, pokiaľ ide o štandardný plyn prepravovaný cez Ukrajinu a cez územie Slovenskej republiky. Pán minister, o nič iné nám nešlo. Nikto vám tu nenadáva, nikto vás tu neuráža, my len chceme, postavte sa pred Národnú radu, kľudne prečítajte aj desatoro, aj pätnástoro, aj dvadsatoro. Kľudne nám vynadajte, hodinu nám hovorte, koľko chcete, len potom nám, prosím, odpovedzte na otázku, čo idete urobiť s tým, aby ľudia neboli vystavení obrovskému zdražovaniu od 1. januára 2022. Z toho dôvodu, pán predseda, navrhujeme za skupinu poslancov Národnej rady, aby Národná rada schválila uznesenie k vážnym sociálnym dopadom výrazného rastu cien elektriny, plynu a tepla pre slovenské domácnosti a malé a stredné podniky v roku 2022 a k ohrozeniu finančných záujmov Slovenskej republiky v súvislosti s otvorením prevádzky medzinárodného plynovodu Nord Stream 2. Národná rada Slovenskej republiky zdôrazňuje, že podľa čl. 114 Ústavy Slovenskej republiky je vláda Slovenskej republiky za výkon svojej funkcie zodpovedná Národnej rade Slovenskej republiky. Upozorňuje na ekonomické, finančné a sociálne riziká, ktoré predstavuje avizované výrazné zvyšovanie cien elektriny, plynu a tepla pre slovenské domácnosti a malé a stredné podniky v roku 2022 a na vážne ohrozenie príjmov štátneho rozpočtu po sprevádzkovaní medzinárodného plynovodu Nord Stream 2, a preto žiada vládu Slovenskej republiky, aby v termíne do 15. októbra 2021 predložila Národnej rade Slovenskej republiky 1. vecný a časový harmonogram krokov, ktoré vláda Slovenskej republiky okamžite podnikne, aby eliminovala ťažké sociálne a hospodárske dopady výrazného zvýšenia cien elektriny, plynu a tepla pre slovenské domácnosti a malé a stredné podniky v roku 2022 a 2. postup pri ochrane finančných záujmov Slovenskej republiky v súvislosti s ukončení výstavby a sprevádzkovaním medzinárodného plynovodu Nord Stream 2. O toto žiadame a verím, že toto uznesenie, ktoré je vecné a konštruktívne, ktoré zdôrazňuje to, že vláda Slovenskej republiky zodpovedá Národnej rade, bude v tejto Národnej rade aj schválené. Ďakujem pekne. (Potlesk.)